L’Ajuntament de Sagunt trasllada a la Conselleria de Justícia la necessitat d’avançar en el nou Palau de la Justícia
10 de juliol 2025

![](/media/ihqombnn/img_5351_c.jpg?width=850&height=566.6666666666666)

L’Ajuntament de Sagunt ha insistit en la necessitat d’avançar en el projecte del nou Palau de la Justícia del municipi. En el marc d’una visita a la ciutat de la consellera de Justícia i Administració Pública, Nuria Martínez, l’alcalde de Sagunt, Darío Moreno, ha traslladat que “la licitació de les obres no pot allargar-se més en el temps”. “Sabem que la Conselleria té present que Sagunt necessita reforçar les seues infraestructures de justícia, però portem dos anys de retard. Les obres han de licitar-se ja i començar sense demora”, ha dit.

En el mes de gener, [Moreno i Martínez ja van mantindre una reunió per a abordar l’estat del projecte](https://aytosagunto.es/va/actualitat/les-obres-del-palau-de-justicia-de-sagunt-es-licitaran-en-els-proxims-mesos/). En eixe moment, des de la Conselleria va explicar-se que les gestions derivades de la DANA havien provocat retards en el procés administratiu. No obstant, des de l’Ajuntament s’exigixen “avanços” en la tramitació. “Valorem positivament que la consellera haja escoltat les nostres demandes i s’haja compromés que la licitació de les obres estiga en marxa abans que acabe l’any. Però necessitem vore fets”, ha afirmat Moreno.

![](/media/nc0nfsot/img_5300_c.jpg?width=850&height=566.6666666666666)

**Visita a la nova seu del carrer Roma**

D’altra banda, Moreno i Martínez han acudit a la seu principal dels jutjats de la ciutat, ubicats actualment a l’avinguda Dr. Palos, on han mantingut una trobada amb el personal de Justícia per a escoltar les seues necessitats “i millorar el servici que es presta a la ciutat”. Segons ha explicat l’alcalde, “tenim una sol·licitud de noves unitats judicials tant per part de jutges i jutgesses del nostre partit judicial com per part del personal funcionarial, així que traslladarem al Ministeri la necessitat de comptar amb dos noves unitats judicials”.

Així mateix, s’ha visitat la nova seu del Jutjat de Primera Instància i Instrucció nº7, ubicada al carrer Roma. Set funcionaris, un jutge i una lletrada de l'Administració de Justícia ja s'han traslladat al nou espai des de la seua anterior localització, en un local provisional que havia sigut cedit per l'Ajuntament de Sagunt al carrer Conqueridor.

La Conselleria ha invertit més de 670.000 € en l’habilitació del local, que compta amb un vestíbul d'entrada amb dependències de seguretat i control, a més d'estades per a dos jutjats, incloent-hi despatxos de jutge i de lletrat de l'administració de justícia. També una sala de vistes i una sala multiús, sales d'espera de víctimes i acusats o detinguts i lavabos. “Seria una bona notícia si no fora perquè en realitat s’ha hagut de fer esta inversió perquè encara no s’ha portat a terme la nova Ciutat de la Justícia”, ha lamentat Moreno, “per això, continuarem pressionant”.

![](/media/kqudtwnu/img_5266_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/2025-07-10-l-ajuntament-de-sagunt-trasllada-a-la-conselleria-de-justicia-la-necessitat-d-avancar-en-el-nou-palau-de-la-justicia/ "Facebook")
*   [](http://twitter.com/share?url=https://aytosagunto.es/va/actualitat/2025-07-10-l-ajuntament-de-sagunt-trasllada-a-la-conselleria-de-justicia-la-necessitat-d-avancar-en-el-nou-palau-de-la-justicia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-07-10-l-ajuntament-de-sagunt-trasllada-a-la-conselleria-de-justicia-la-necessitat-d-avancar-en-el-nou-palau-de-la-justicia/ "Linked In")
*   [](mailto:?body=https://aytosagunto.es/va/actualitat/2025-07-10-l-ajuntament-de-sagunt-trasllada-a-la-conselleria-de-justicia-la-necessitat-d-avancar-en-el-nou-palau-de-la-justicia/)